…અને આજના અખબારી સમાચારે લલિત માટે ધરતીકંપ સર્જ્યો. તે આખો અંગેઅંગ ધ્રૂજી ઊઠ્યો, ‘ભારતની પનોતી પુત્રી અને ભારતનાં ભૂતપૂર્વ પ્રધાન શ્રીમતી મધુરી ચેટરજીનું લંડન ખાતે ખૂબ જ ટૂંકી માંદગી દરમિયાન અવસાન થયું છે.’ અખબારમાં ઠેર ઠેર મધુરીદેવીને શ્રદ્ધાંજલિઓ અપાઈ હતી. શૂન્યમનસ્ક પંડિત લલિતદેવ આ આઘાતજનક સમાચાર વાંચી રહ્યા હતા. સજળ નયને એક પરીને તેઓ ઊડીને આકાશે જતી જોઈ રહ્યા. તેમનો કંઠ રૂંધાઈ જતો હતો અને એ જ દિવસની ટપાલમાં એક પત્ર મળ્યો. પત્ર મધુરીનો હતો.